Szám: 1-9/2014 12. sz. napirendi pont anyaga

**Előterjesztés**

Zalaszentgrót Városi Önkormányzat Képviselő-testületének

2014. szeptember 11-i rendes ülésére

**Tárgy:** „ÉLETFA” elhelyezése

**Tisztelt Képviselő-testület!**

A „Fenntartható térségi modellprogramok megalapozása a Nyugat-dunántúli régióban” című projekt keretében a volt Zeneiskola épületének felújítása hamarosan befejeződik.

A Képviselő-testület a 2014. évi Költségvetés elfogadásakor döntött a Házasságkötő terem és az előtte lévő tér burkolata karbantartási munkáinak elvégzéséről is.

Jelenleg egyeztetések folynak a házasságkötő terem esetleges kibővített funkcióval való ellátásának lehetőségéről is.

A két épület közti, frekventált helyen található teret nagyobb mértékben kívánjuk bevonni a város életébe, és szeretnénk a Zalaszentgróton házasulandó pároknak is méltó környezetet biztosítani házasságkötésük alkalmára, ezért elkészítettük a kis tér kertészeti és térburkolati tervét.

A kertészeti kialakítás, a térburkolás, a kiültetett növények harmonikus elhelyezéséhez igazodva, a tér szerves részeként egy kovácsoltvasból készített, az életet és szerelmet szimbolizáló „Életfát” helyeznénk el a nemrégiben felállított, a hivatali udvart elválasztó kerítés előtt, mely kétféle funkciót is ellátna.

Egyrészt a már számos településen is kedvelt, szerelmeseknek kitalált „lakatfalként” működne. Ide akaszthatnának a városunkban házasodó ifjú párok, itt élő szerelmesek közösen egy lakatot.

Másrészt - terveink szerint - az „Életfán” a polgárrá avatás keretében a legifjabb zalaszentgróti polgároknak egy-egy jelképes kovácsoltvas „levelet” is elhelyezhetnek a szülők névvel és születési dátummal.

Ez az alkotás lehet a későbbiekben a város egyik látványossága, turisztikai vonzerő és kedvelt szokása fiataloknak és időseknek egyaránt.

A kovácsoltvas „Életfa” 1,9 m magas és 1,7 m széles stilizált fa formájú, keretbe foglalt alkotás, melynek kialakítása, a talapzathoz, illetve térkő burkolathoz való rögzítése biztosítja mind a használók, mind a nézelődők számára a biztonságos használatot.

Az alkotás várható költsége (anyagköltség, munkadíj, elhelyezés) 150.000 Ft, melyre az Önkormányzat 2014. évi költségvetésének általános fejlesztési céltartaléka nyújthat fedezetet.

A Magyarország helyi önkormányzatairól szóló 2011. évi CLXXXIX. törvény 42. §-a alapján a köztéri szobor, műalkotás állítása a képviselő-testület hatásköréből át nem ruházható feladat.

A Gazdasági és Városfejlesztési Bizottság az előterjesztést a 2014. szeptember 4-i ülésén megtárgyalta, a 64/2014.(IX. 4.) számú határozatával elfogadta, és a Képviselő-testületnek elfogadásra javasolja.

Kérem a T. Képviselő-testületet, hogy az előterjesztést szíveskedjen megtárgyalni és az alábbi határozati javaslatot elfogadni:

**Határozati javaslat:**

Zalaszentgrót Város Önkormányzatának Képviselő-testülete hozzájárul ahhoz, hogy Csiszár Tibor helyi kovácsmester "Életfa" című alkotása a Zalaszentgrót, 353/1 hrsz.-ú, a házasságkötő terem előtt található téren felállításra kerüljön.

Az alkotás elkészítéséhez és annak felállításához szükséges 150.000 Ft összegre az Önkormányzat 2014. évi költségvetésének általános fejlesztési tartaléka nyújt fedezetet.

A képviselő-testület felkéri a polgármestert az alkotás elhelyezésével kapcsolatos további intézkedések megtételére.

**Határidő:** 2014. október 31.

**Felelős:** Baracskai József polgármester

**Zalaszentgrót**, 2014. augusztus 26.

**Baracskai József**

polgármester

A határozati javaslat a törvényességi

előírásnak megfelel.

**Dr. Simon Beáta**

jegyző